LINTUVIIDAN KOULU TOIMINTAOHJEET

/päivitetty 11.3.2019/ 7.8.2019/17.9.2019/4.8.2020

Koulukiusaamisen, väkivallan ja häirinnän estäminen ja hoitaminen Lintuviidan koulussa

Koulussamme ei hyväksytä kiusaamista, väkivaltaa eikä häirintää. Jos kiusaamista, väkivaltaa ja häirintää ilmenee, siihen puututaan välittömästi. Jokaisella lapsella täytyy olla oikeus käydä koulua turvallisin mielin ja pelkäämättä. *Meidän hyvä fiilis-asenteella pyritään myönteiseen ryhmäyttämiseen ja vahvuuksien huomioimiseen. Oppilaskunnan hallitus ideoi ja järjestää myös tempauksia, joilla yhteishenkeä vahvistetaan koko koulun kesken.*

Koulussamme jokainen aikuinen puuttuu havaittuaan epäasiallista käytöstä. Avainasemassa välituntisin ovat valvovat opettajat ja tunneilla opettajat. Tieto kiusaamisesta, väkivallasta tai häirinnästä saattaa tulla oppilaalta, opettajilta tai vanhemmilta. Kaikkiin ilmoituksiin reagoidaan nopeasti.

Kaikki oppilaat perehdytetään omassa luokassa perusopetuksen ja koulun järjestyssääntöihin aina lukuvuoden alussa. Oppilaskunnalle esitetään toimintaohjeet vuosittain. Huoltajille tiedotetaan suunnitelman olemassaolosta ja sitä esitellään vanhempainilloissa. Henkilökunta perehdytetään suunnitelmaan vuosittain henkilöstökokouksessa. Tässä perehdyttämisessä kerätään myös mahdollisia parannusehdotuksia päivittämistä varten. Rehtori päivittää suunnitelmaa tarpeen mukaan, seuranta tapahtuu kuitenkin vuosittain.

Mitä kiusaaminen on?

1. toistuvaa henkistä tai ruumiillista väkivaltaa, jonka yksi tai useampi lapsi kohdistaa yhteen ja samaan uhriin

Kiusaamisen muotoja ovat toistuva, rasittava

1. pilkkaaminen, haukkuminen, lällätys, häpäiseminen, ilkkuva matkiminen
2. pelottelu, uhkailu, kiristäminen, syrjiminen, eristäminen, pakottaminen, tahallinen väärinneuvominen, perättömien juttujen keksiminen
3. toisen tai toisten yllyttäminen yhtä vastaan, toisen puolustamisen estäminen, yksin jättäminen
4. tavaroiden piilottelu tai luvatta ottaminen ja särkeminen

Koulussa saattaa esiintyä myös pieniä **riitatilanteita ja erimielisyyksiä** oppilaiden välillä, jotka eivät ole varsinaista kiusaamista. Näissä aikuinen on mukana ohjaamassa selvittelyä.

**Kun riitatilanteita ja kiusaamista on havaittu, ryhdytään koulussamme seuraaviin toimenpiteisiin:**

1. Kuullaan kaikkia tilanteessa mukana olleita välittömästi sen aikuisen toimesta, joka oli läsnä tai sai ensimmäisenä tiedon.

2. Keskustelun avulla pyritään sovintoratkaisuun. Ohjataan kaikkia osapuolia löytämään hyväksyttyjä toimintatapoja ja ratkaisuja vastaaviin tilanteisiin. Mikäli mahdollista, asia sovitaan osapuolten kanssa ja katsotaan loppuun käsitellyksi.

3. Jos tilanteen selvittäminen vaatii, mukaan pyydetään myös toinen koulun henkilökuntaan kuuluva. Yhdessä yhteistyöllä toimintamallin mukaisen koontilomake otetaan käyttöön. Huoltajille ilmoitetaan tilanteesta.

4. Mikäli Yhdessä yhteistyöllä-koontilomaketta on käytetty, käy opettaja yhdessä toisen aikuisen kanssa tarkistuskeskustelut seuranta-ajan jälkeen (1-2vk). Jos kiusaaminen on loppunut, asia katsotaan loppuun käsitellyksi.

5. Jos kiusaaminen on vielä jatkunut, pyydetään kuraattoria keskustelemaan oppilaiden kanssa.

6. Jos kiusaaminen yhä jatkuu, kutsutaan oppilaan/oppilaiden vanhemmat yksilölliseen oppilashuoltoryhmän kokoukseen. Keskustelussa etsitään yhdessä ratkaisuja asian hoitamiseksi. Tässä vaiheessa voidaan ottaa käyttöön myös kasvatuskeskustelu. Rangaistustoimenpiteenä koulullamme on jälki-istunto. Mahdollisesta kasvatuskeskustelusta ja jälki-istunnosta täytetään niihin kuuluvat asiakirjat.

**Väkivalta** on aggressiivista käyttäytymistä, jonka tarkoituksena on aiheuttaa vahinkoa ja/tai epämukavuutta kohteeksi joutuneille olivatpa he sitten tarkoituksellisia kohteita tai vain sattumalta paikalla.

**(Sukupuolinen) häirintä** on ei-toivottua yksipuolista seksuaalis-väritteistä käyttäytymistä ja tuntuu kohteesta epämiellyttävältä ja loukkaavalta. Se voi ilmetä sanallisesti tai fyysisesti.

Väkivaltaan ja häirintään täytyy aina puuttua välittömästi. Aikuisen selkeä, oikeudenmukainen ja päättäväinen puuttuminen auttaa rauhoittamaan tilannetta. Aikuisen tulee pyrkiä säilyttämään oma rauhallisuutensa ja jos mahdollista, pyytää paikalle tarvittava määrä aikuisia ja ohjattava ulkopuoliset pois paikalta. Jos kyseessä on tappelu, tappelupukarit on eristettävä, ”raivarin” sattuessa on ensisijaisesti estettävä henkilövahingot.

Kurinpitorangaistuksia ovat kirjallinen varoitus ja määräaikainen erottaminen. Näistä tehdään hallintopäätös (rehtori).